คลังตั้งเป้ารีดรายได้รสก.เกินเป้า3.5พันล้านบาท
สคร.เผยปีงบ 2553 รัฐวิสาหกิจนำส่งรายได้เข้าคลังสูงกว่าเป้า 3.5 พันล้านบาท ขณะที่ภาพรวมการเบิกจ่ายงบลงทุนทำได้เพียง 26.04%
9 ก.ค. 2553

สคร.เผยปีงบ 2553 รัฐวิสาหกิจนำส่งรายได้เข้าคลังสูงกว่าเป้า 3.5 พันล้านบาท ขณะที่ภาพรวมการเบิกจ่ายงบลงทุนทำได้เพียง 26.04%
สำนักงานคณะกรรมการนโยบายรัฐวิสาหกิจ (สคร.) มั่นใจผลการดำเนินงานของรัฐวิสาหกิจปีนี้จะสามารถนำส่งรายได้เข้า รัฐได้เกินเป้าหมาย และจะช่วยขับเคลื่อนเศรษฐกิจของประเทศให้ก้าวหน้า ยิ่งขึ้น จากประสิทธิภาพในการบริหารการเบิกจ่ายงบลงทุนของแต่ละ รัฐวิสาหกิจ ที่นำไปใช้ในการพัฒนาโครงการต่างๆ ตามที่ได้รับอนุมัติงบประมาณไว้ในปีนี้
นายกุลิศ สมบัติศิริ โฆษก สคร. เปิดเผยว่า การนำส่งรายได้รัฐวิสาหกิจปีงบประมาณ 2553 ตั้งแต่เดือนตุ.ค. 2552 ถึง เดือนก.ย. 2553 จะเก็บได้ 8.68 หมื่นล้านบาท ซึ่งสูงกว่าประมาณการจำนวน 3,512 ล้านบาท หรือคิดเป็น 4.22% เพราะผลการดำเนินงานของรัฐวิสาหกิจโดยรวมดีขึ้น
อย่างไรก็ตาม การเก็บรายได้ตั้งแต่เดือนต.ค. 2552 ถึงเดือนมิ.ย. 2553 เก็บได้ 6.55 หมื่นล้านบาท ต่ำกว่าประมาณการ 1,218 ล้านบาท เนื่องจาก บริษัท กสท โทรคมนาคม และบริษัท ไปรษณีย์ไทย จำกัด ไม่สามารถจัดประชุมผู้ถือหุ้นประจำ ปี 2553 ได้ทันภายในเดือนมิถุนายน 2553 และได้ขอเลื่อนการจ่ายเงินปันผล ประจำปี 2552 จำนวนประมาณ 1,105 ล้านบาท และ 238 ล้านบาท ตามลำดับ
สำหรับภาพรวมการเบิกจ่ายงบลงทุนของรัฐวิสาหกิจ ณ สิ้นเดือนพ.ค. 2553 ปรากฏว่า รัฐวิสาหกิจ 46 แห่ง เบิกจ่ายงบลงทุนตั้งแต่เดือนตุ.ค. 2552 ถึงเดือนพ.ค. 2553 ได้จำนวน 6.9 หมื่นล้านบาท หรือ 26.04% ของกรอบการเบิกจ่ายงบลงทุนที่ได้รับอนุมัติ ในปี 2553 จำนวนทั้งสิ้น 2.74 แสนล้านบาท
นายกุลิศ ยังได้เปิดเผยเกี่ยวกับผลการประเมินผลการดำเนินงาน รัฐวิสาหกิจจำนวน 55 แห่ง และอีก 1 บริษัท ในปี 2552 ว่า  คะแนนเฉลี่ยในปี 2552 ลดลงจากปี 2551 เล็กน้อย คือ จาก 3.6103 ลดลงเป็น 3.5925 เพราะรัฐวิสาหกิจส่วนใหญ่ได้รับผลกระทบจากภาวะเศรษฐกิจและ การเมืองในปี 2552 และรัฐวิสาหกิจบางแห่งก็ยังอยู่ระหว่างการดำเนินการ ตามแผนฟื้นฟูกิจการ